**הכנסת העשרים-ושלוש**

**מושב ראשון**

**פרוטוקול מס' 26**

**מישיבת ועדת הכספים הזמנית**

**יום חמישי, כ"ב בניסן התש"ף (16 באפריל 2020), שעה 14:00**

**סדר היום:**

<< נושא >> הצעת צו על הפקוח על מצרכים ושירותים (נגיף הקורונה החדש) (שימוש באריזות של קמח - סימון תזונתי)(הוראת השעה), התש"ף - 2020 << נושא >>

**נכחו:**

**חברי הוועדה:**

עודד פורר – היו"ר

**חברי הכנסת:**

מיכאל מלכיאלי

מנסור עבאס

**משתתפים (באמצעות Zoom):**

|  |  |  |
| --- | --- | --- |
| שרון גוטמן | – | עו"ד, שירותי מזון, משרד הבריאות |
| עוז כץ | – | מנהל מינהל תעשיות, משרד הכלכלה |
| לילך וגנר | – | עו"ד, יעוץ וחקיקה פלילי, משרד המשפטים |
| אורן הרמב"ם | – | מנהל איגוד תעשיות מוצרי צריכה ובניה, התאחדות התעשיינים בישראל |

**ייעוץ משפטי:**

נעה בן שבת

**מנהל הוועדה:**

טמיר כהן

**רישום פרלמנטרי:**

מאיר פרץ

<< נושא >> הצעת צו על הפקוח על מצרכים ושירותים (נגיף הקורונה החדש) (שימוש באריזות של קמח - סימון תזונתי)(הוראת השעה), התש"ף - 2020 << נושא >>

<< יור >> היו"ר עודד פורר: << יור >>

אני מחדש את הדיון: הצעת צו על הפקוח על מצרכים ושירותים (נגיף הקורונה החדש) (שימוש באריזות של קמח - סימון תזונתי)(הוראת השעה), התש"ף - 2020. מדובר בבקשה של משרד הבריאות. מי מציג את הצו? עורכת הדין שרון גוטמן, אנא הציגי את הבקשה שלכם.

<< אורח >> שרון גוטמן: << אורח >>

שלום, שמי שרון גוטמן, סגנית בכירה ליועץ המשפטי, תחום בריאות הציבור והמזון. הבקשה שלנו היא לאשר צו בשל דרישת משרד הכלכלה. מדובר בצו הפיקוח על מצרכים ושירותים. צו בנושא סימון תזונתי על אריזות קמח. צו זה מוגבל לזמן קצר מתוקף היותו הוראת שעה. בשל פניית משרד הכלכלה אנחנו נבקש לאפשר שימוש באריזות מזון שיוצרו עד ה-1 בינואר 2020, בשל הצפי של מחסור בקמח שארוז באריזות של קילוגרם. מחסור זה נוצר בעקבות הביקושים הגבוהים שהיו בחודש האחרון - - -

<< דובר >> מיכאל מלכיאלי (ש"ס): << דובר >>

מה הצו אומר?

<< אורח >> שרון גוטמן: << אורח >>

הצו אומר שבתקופה שעד 11 במאי 2020 יצרן או יבואן של אריזות קילוגרם של קמח מסוגים שונים, למעט קמח תופח, יהיה רשאי להשתמש באריזות שיש ברשותו שיוצרו על ה-1 בינואר 2020 ומסומנות כבר, ובלבד שבתוך האריזות האלו יש סימון תזונתי לפי הפרטים שכתובים בצו. זאת אומרת שהוא יכול להתגבר על הוראות אחרות בעניין הסימון התזונתי, לארוז את הקמח באריזות הישנות, כדי שיוכל לספק את הביקוש הרב לקמח.

<< דובר >> מיכאל מלכיאלי (ש"ס): << דובר >>

אלו הוראות?

<< אורח >> שרון גוטמן: << אורח >>

מה הוא חייב לסמן? הוא יהיה חייב לסמן את כמות האנרגיה, את החלבונים, את הפחמימות, את השומנים, ואת הנתרן. היום, לפי הוראות הסימון, החל מה1 בינואר 2020, גם סדר הפרטים הוא שונה. יש גם הוראות שונות לגבי דגשים. אנחנו לא רוצים להיתקל במצב של מחסור בקמח אנחנו מאפשרים שימוש באריזות ישנות שכבר ישנן בידי היצרן. הבנו ממשרד הכלכלה שאין מספיק מלאי של אריזות כי הספקים של האריזות הם באיטליה ובארץ אין מספיק ייצור אריזות.

<< יור >> היו"ר עודד פורר: << יור >>

היש בנמצא נציג של משרד הכלכלה?

<< אורח >> עוז כץ: << אורח >>

אנחנו במשרד הכלכלה תומכים בהצעה זו. אנחנו מזהים שאם לא נעשה את המהלך המדובר יהיה מחסור של אריזות קילוגרם קמח בשוק. נבקש לאשר את הצעת משרד הבריאות.

<< דובר >> מיכאל מלכיאלי (ש"ס): << דובר >>

אני חושב שמה שאתם מבקשים הוא דבר נכון. נפגשתי עם המנכ"ל שלכם וגם דיברנו בוועדה זו על נושא של צו למסכות מגן. בפועל זה לא נחתם, עד כמה שאני יודע, והמסכות עדיין מאוד יקרות. האם יש לך מה לומר בנושא זה.

<< אורח >> עוז כץ: << אורח >>

איני מכיר את הנושא לעומק. אוכל לבדוק ולחזור.

<< דובר >> מיכאל מלכיאלי (ש"ס): << דובר >>

אחדד: בוועדה זו דיברנו על הנושא של מחיר המסכות שקפץ מ-30 אגורות ליחידה ל-30 שקלים ליחידה. אנשים שאין להם כסף לא יוכלו למגן את עצמם. אנחנו מצפים ממשרד הכלכלה להוציא צו פיקוח מחירים. המנכ"ל היה כאן והבטיח ולא קרה כלום עד עכשיו.

<< יור >> היו"ר עודד פורר: << יור >>

היועצת המשפטית תתייחס.

<< דובר >> נעה בן שבת: << דובר >>

הדיון בנושא זה התקיים היום בוועדה להתמודדות עם נגיף הקורונה. דובר על נושא המסכות והוסבר לוועדה שוועדת המחירים התייחסה לבקשה אבל אמרה שכיוון שרוב המסכות מיובאות מחוץ לארץ אז לא ניתן לקבוע פיקוח על המחירים. למעשה, פיקוח על המחירים יוביל למחסור בשוק – כך לפי הערכתם. אפשר לחלוק על זה אבל אלו הדברים שנאמרו לנו מפי אנשי המקצוע היום, כאמור.

<< יור >> היו"ר עודד פורר: << יור >>

זה לא נושא הדיון. שאלה לעוז כץ: למה הארכת הצו מתבקשת לשלושה שבועות ולא פחות?

<< אורח >> עוז כץ: << אורח >>

בעצה אחת עם משרד הבריאות ביקשנו שהצו יהיה עד סוף חודש מאי 2020.

<< דובר >> נעה בן שבת: << דובר >>

לפנינו מופיע שהצו הוא עד ה-11 במאי 2020.

<< יור >> היו"ר עודד פורר: << יור >>

הצו הוא עד ה-11 במאי 2020.

<< אורח >> עוז כץ: << אורח >>

נראה לי - - -

<< דובר >> נעה בן שבת: << דובר >>

השאלה היא אם זה לא מספיק זמן כדי להתארגן על האריזות, הרי אותו היצרן צריך היה להיערך מה-1 בינואר 2020 לשווק באריזות החדשות. אם נוצר מחסור זה אמור להיות משהו זמני, זה לא אמור להיות משהו מאוד ממושך.

<< אורח >> עוז כץ: << אורח >>

לקחנו בחשבון, רצינו גם יותר מזה – עד סוף מאי 2020 – אבל אני מבין שכתוב עד ה-11 במאי 2020. יש אפשרות לתקן את זה או שזה מאוחר מדי?

<< יור >> היו"ר עודד פורר: << יור >>

מיד נראה.

<< אורח >> עוז כץ: << אורח >>

יש תהליך שבו אנחנו מבינים שיהיה צריך לייצר את הקמח ולארוז אותו, למכור לרשתות, לוודא שזה יורד מהרשתות ומגיע לבתי הצרכנים. הנחנו שתהליך זה ייקח פרק זמן של עד סוף מאי 2020. בנוסף, האריזות שצפויות להגיע מאיטליה, כפי שתיארה שרון גוטמן, תגענה במהלך מאי 2020. לכן, החיבור הזה משלב את שני הדברים הללו.

<< יור >> היו"ר עודד פורר: << יור >>

משרד המשפטים, בבקשה.

<< אורח >> לילך וגנר: << אורח >>

אנחנו סבורים שיש לקיים את הצו כפי שביקשו משרד הבריאות ומשרד הכלכלה. מדובר בצו שיש לו נפקות פלילית מאחר שחוק הפיקוח קובע עבירה פלילית גנרית על מי שמפר את האמור בצו. ברם, כרגע, הדבר הזה נדרש נוכח מצוקת הקמח כפי שתואר. הצו הזה מקובל עלינו במשרד המשפטים.

<< יור >> היו"ר עודד פורר: << יור >>

בסדר. נציג התאחדות התעשיינים, בבקשה.

<< אורח >> אורן הרמב"ם: << אורח >>

שלום אדוני, אנחנו תומכים בתיקון המוצע. אנחנו חושבים שהוא מאוזן וראוי. הוא ייתן מענה למחסור שנוצר באריזות של קילוגרם קמח בשווקים.

<< יור >> היו"ר עודד פורר: << יור >>

יש מישהו שמחובר שרוצה להתנגד לתוכן הצו? היועצת המשפטית תקרא את הצו ותציג כמה שינויים בתוכנו של הצו.

<< דובר >> נעה בן שבת: << דובר >>

|  |  |  |  |  |  |
| --- | --- | --- | --- | --- | --- |
| “טיוטת צו הפיקוח על מצרכים ושירותים (נגיף הקורונה החדש)(שימוש באריזות של קמח - סימון תזונתי) (הוראת שעה), התש"ף-2020 | | | | | |
| בתוקף סמכותי לפי סעיפים 5(א)(1) ו-15 לחוק הפיקוח על מצרכים ושירותים, התשי"ח-,1957 ובאישור ועדת הכספים של הכנסת לפי סעיף 2(ב) לחוק העונשין, התשל"ז-1977, אני מצווה לאמור: | | | | | |
| הגדרות | 1. | | | בצו זה - | |
|  |  | | | "חקיקת המזון", "יבואן" ו-"יצרן" – כהגדרתם בחוק הגנה על בריאות הציבור (מזון), התשע"ו-2015; | |
|  |  | | | "קמח" - קמח מכל המינים וכן סולת חיטה, אך למעט קמח תופח, באריזה של ק"ג אחד, שלא הוספו להם ויטמינים או מינרלים. | |
| הוראת שעה | 2. | | | בתקופה שעד יום י"ז באייר התש"ף (11 במאי 2020) רשאי יצרן של קמח לארוז קמח באריזה שסומנה בסימון תזונתי לפני יום ד' בטבת התש"ף (1 בינואר 2020), ורשאי יבואן של קמח לייבא קמח באריזה שסומנה כאמור, ובלבד שהסימון האמור על האריזה תואם את סוג הקמח הנארז וכולל לפחות את פירוט הערך הקלורי של הקמח, ותכולת החלבונים, הפחמימות, השומנים והנתרן, כמפורט להלן: | |
|  | |  | **סימון תזונתי ב-100 גר' Nutritional value per 100 gr.** | |
|  | |  | אנרגיה (קלוריות) Energy (calories)  חלבונים (גר') Proteins (gr.)  פחמימות (גר') Carbohydrates (gr.)  שומנים (גר') Fats (gr.)  **אם הערך פחות מ-0.5% במשקל, יסומן לצידו אפס** | |
|  | |  | נתרן (מג') Sodium (mg.)  **אם שיעורו פחות מ-5 מיליגרם ב-100 גרם יסומן לצידו אפס**. | |
| שמירת מסמכים | | 3 | יצרן או יבואן של קמח באריזה כאמור בסעיף 2 ישמור צילום או סריקה ממוחשבת של כל צדדי האריזות ומספרי האצוות אשר יוצרו או יובאו, ובכלל זה התאריך האחרון לשימוש או התאריך האחרון המומלץ לשימוש בקמח לכל אצווה, למשך תקופה שלא תפחת משנה ממועד תום חיי המדף של הקמח. | |
| שמירת דינים | | 4. | אין בצו זה כדי לגרוע מחובות סימון שאינן סימון תזונתי הקבוע לפי חקיקת המזון, או מחובת שמירת מסמכים לפי כל דין. | |

<< דובר >> נעה בן שבת: << דובר >>

התוספת בסעיף 4 "או מחובת שמירת מסמכים לפי כל דין", באה מכיוון שיש לנו את החובה לסמן ומי שסימן צריך לשמור את המסמכים. זה לא גורע מחובת שמירת מסמכים כללית, ויש רבות כאלה בחוק הגנה על בריאות הציבור (מזון). הסעיף המדובר גם לא בא לגרוע מחובות סימון אחרות שהן לא אותו הסימון התזונתי שקבוע שעליו התגברה הוראת סעיף 2 בצו שלפנינו.

לגבי שאלת המועד, המועד שנקבע פה הוא ה-11 במאי 2020.

<< אורח >> עוז כץ: << אורח >>

אנחנו מבקשים, אם אפשר, עד סוף מאי 2020. אני חושב שזה מה שדובר גם כן בשלבים המקדימים.

<< יור >> היו"ר עודד פורר: << יור >>

אנחנו נשאיר את התאריך הנקוב – 11 במאי 2020 – וככל שיהיה צורך, הבניין הזה פתוח גם בעתות קורונה. תבואו לכאן ותבקשו הארכה של תוקף הצו.

<< דובר >> נעה בן שבת: << דובר >>

האם אתם רוצים מועד תחילה של הצו, או שבכל מקרה אתם תפרסמו אותו היום?

<< יור >> היו"ר עודד פורר: << יור >>

שרון, מה ההתשובה?

<< אורח >> שרון גוטמן: << אורח >>

אולי עדיף שזה יהיה מהיום כי אני לא יודעת אם נספיק לפרסם היום.

<< יור >> היו"ר עודד פורר: << יור >>

אוקיי, מועד התחילה הוא מהיום. אני מעלה להצבעה את צו על הפקוח על מצרכים ושירותים (נגיף הקורונה החדש) (שימוש באריזות של קמח - סימון תזונתי)(הוראת השעה), התש"ף – 2020.

מי בעד? מי נגד? מי נמנע?

הצבעה

בעד – 3

נגד – אין

נמנעים – אין

הצו אושר

<< יור >> היו"ר עודד פורר: << יור >>

הצו אושר פה-אחד. הישיבה נעולה.

<< סיום >> הישיבה ננעלה בשעה 14:15. << סיום >>